

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 024-05/25-10/3

URBROJ: 238-10-02/25-28

Ivanić-Grad, 15. listopada 2025.

**GRADSKO VIJEĆE GRADA IVANIĆ-GRADA**

**n/r predsjednika Gradskog vijeća g. Željka Pongraca**

**PREDMET: Prijedlog Odluke** **o osnivanju Savjeta mladih Grada Ivanić-Grada**

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22, 05/25), gradonačelnik Grada Ivanić-Grada utvrdio je prijedlog

**O D L U K E**

**o osnivanju Savjeta mladih Grada Ivanić-Grada**

Predlaže se predsjedniku Gradskog vijeća Grada Ivanić-Grada da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskog vijeća određuje se Marina Šiprak, pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 6. Zakona o savjetima mladih (Narodne novine, broj 41/14, 83/23), članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22, 05/25), Gradsko vijeće Grada Ivanić-Grada na svojoj \_\_. sjednici, održanoj dana \_\_\_\_\_\_\_\_\_ 2025. godine, donijelo je sljedeću

**O D L U K U**

**o osnivanju Savjeta mladih Grada Ivanić-Grada**

1. OPĆE ODREDBE

Članak 1.

Ovom se Odlukom osniva Savjet mladih Grada Ivanić-Grada (u daljnjem tekstu: Savjet mladih) te se uređuje broj članova, način i postupak njihova izbora, djelokrug rada, način financiranja rada i programa, osiguravanje prostornih i drugih uvjeta za rad, pravo na naknadu za sudjelovanje na sjednicama Savjeta mladih te druga pitanja od značaja za rad Savjeta mladih.

Članak 2.

Savjet mladih osniva se kao savjetodavno tijelo Grada Ivanić-Grada koje promiče i zagovara prava, potrebe i interese mladih na području Grada Ivanić-Grada u cilju aktivnog uključivanja mladih u javni život, sudjelovanja mladih u odlučivanju o upravljanju javnim poslovima od interesa i značaja za mlade te informiranja i savjetovanja mladih u lokalnoj zajednici.

Članak 3.

Mladi, u smislu ove Odluke, su osobe s prebivalištem ili boravištem na području Grada Ivanić-Grada, koji u trenutku podnošenja kandidatura za članstvo u Savjetu mladih imaju od navršenih petnaest do navršenih trideset godina života te kao takvi imaju pravo biti birani za člana Savjeta mladih.

Članak 4.

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol.

1. SASTAV, NAČIN I POSTUPAK IZBORA ČLANOVA SAVJETA MLADIH

Članak 5.

(1) Savjet mladih ima pet članova koje bira Gradsko vijeće Grada Ivanić-Grada (u daljnjem tekstu: Gradsko vijeće) na temelju pisanih i obrazloženih kandidatura za izbor članova Savjeta mladih.

(2) Mladi koji mogu biti birani u Savjet mladih su osobe iz članka 3. ove Odluke.

Članak 6.

(1) Gradsko vijeće pokreće postupak izbora članova Savjeta mladih objavom javnog poziva za isticanje kandidatura za izbor članova Savjeta mladih (u daljnjem tekstu: javni poziv).

(2) Javni poziv se objavljuje na mrežnim stranicama Grada Ivanić-Grada te u sredstvima javnog priopćavanja.

(3) Upravni odjel Grada Ivanić-Grada nadležan za društvene djelatnosti dostavit će, prema dostupnim kontaktima, obavijest o objavi javnog poziva udrugama mladih i za mlade, srednjim školama, visokim učilištima i pomladcima političkih stranaka koji djeluju na području Grada Ivanić-Grada.

(4) Javni poziv mora sadržavati opis postupka izbora članova Savjeta mladih, uvjete za isticanje kandidatura, rokove za prijavu na javni poziv i rokove u kojima će biti provedena provjera zadovoljavanja formalnih uvjeta prijavljenih kandidata te izbor članova Savjeta mladih, sukladno odredbama ove Odluke i Zakona o savjetima mladih (u daljnjem tekstu: Zakon).

Članak 7.

(1) Ovlašteni predlagatelji kandidata za izbor članova Savjeta mladih su:

1. udruge koje su sukladno statutu ciljano i prema djelatnostima opredijeljene za rad s mladima i za mlade,
2. udruge nacionalnih manjina u Republici Hrvatskoj,
3. učenička vijeća,
4. studentski zborovi,
5. pomladci političkih stranaka,
6. sindikalne ili strukovne organizacije u Republici Hrvatskoj,
7. neformalne skupine mladih.

(2) Kada je predlagatelj kandidata za izbor članova Savjeta mladih neformalna skupina mladih, ona mora biti u Gradu Ivanić-Gradu skupina od najmanje 15 mladih.

Članak 8.

(1) Prijedlozi kandidata za izbor članova Savjeta mladih podnose se u pisanom obliku Odboru za izbor i imenovanja, u roku od 15 dana od dana objave javnog poziva za isticanje kandidatura.

(2) Prijedlog iz stavka 1. ovoga članka obvezno sadrži sljedeće podatke:

* naziv ovlaštenog predlagatelja,
* podatke o kandidatu (ime i prezime, prebivalište, datum rođenja, osobni identifikacijski broj (OIB), spol)
* obrazloženje prijedloga.

(3) Popis važećih kandidatura, nakon provjere zadovoljavanja formalnih uvjeta prijavljenih kandidata, utvrđuje Odbor za izbor i imenovanja.

(4) Kandidature se unose na popis prema abecednom redu prezimena kandidata.

(5) Popis važećih kandidatura sadrži:

* ime i prezime kandidata,
* naziv predlagatelja.

(6) Popis važećih kandidatura i izvješće o provjeri formalnih uvjeta kandidata se objavljuju na mrežnim stranicama Grada Ivanić-Grada te u sredstvima javnog priopćavanja.

Članak 9.

(1) Odbor za izbor i imenovanja je dužan sastaviti izvješće o provjeri formalnih uvjeta kandidata i utvrditi popis važećih kandidatura u roku od 15 dana od isteka roka za podnošenje prijedloga kandidata za izbor članova Savjeta mladih te ih dostaviti predsjedniku Gradskog vijeća.

(2) Odluku o izboru članova Savjeta mladih Gradsko vijeće će donijeti na prvoj sljedećoj sjednici od dana objave popisa važećih kandidatura.

Članak 10.

(1) Gradsko vijeće bira članove Savjeta mladih javnim glasovanjem, na način propisan Poslovnikom Gradskog vijeća.

(2) U slučaju da dva ili više kandidata dobiju jednak broj glasova, glasovanje za izbor kandidata se ponavlja do izbora punog broja članova Savjeta mladih između onih kandidata koji u prvom krugu nisu izabrani jer su imali jednak broj glasova.

(3) Rezultati izbora za članove Savjeta mladih se objavljuju na mrežnim stranicama Grada Ivanić-Grada te u sredstvima javnog priopćavanja.

Članak 11.

(1) Mandat članova Savjeta mladih traje koliko i mandat članova Gradskog vijeća koje ih je izabralo.

(2) Gradsko vijeće razriješit će člana Savjeta mladih i prije isteka mandata u sljedećim slučajevima:

* ako neopravdano izostane s najmanje 50% sjednica Savjeta mladih u godini dana,
* na osobni zahtjev člana Savjeta mladih.

(3) Član Savjeta mladih koji za vrijeme trajanja mandata navrši trideset godina nastavlja s radom u Savjetu mladih do isteka mandata na koji je izabran.

(4) Ako se broj članova Savjeta mladih spusti ispod dvije trećine početnog broja, Gradsko vijeće će provesti postupak dodatnog izbora za onoliko članova Savjeta mladih koliko ih je prestalo biti članom Savjeta mladih prije isteka mandata.

(5) Mandat članova Savjeta mladih izabranih postupkom dodatnog izbora traje do isteka mandata članova Savjeta mladih izabranih u redovitom postupku izbora članova Savjeta mladih.

(6) Gradsko vijeće će raspustiti Savjet mladih samo ako Savjet mladih ne održi sjednicu dulje od šest mjeseci.

Članak 12.

(1) Savjet mladih konstituira se izborom predsjednika Savjeta mladih na prvoj konstituirajućoj sjednici Savjeta mladih.

(2) Prvu konstituirajuću sjednicu Savjeta mladih saziva predsjednik Gradskog vijeća i istom predsjeda do izbora predsjednika Savjeta mladih.

(3) Predsjednika i zamjenika predsjednika Savjeta mladih biraju članovi Savjeta mladih javnim glasovanjem, većinom glasova svih članova.

(4) Prijedlog za izbor predsjednika i zamjenika predsjednika Savjeta mladih može dati svaki član Savjeta mladih.

(5) Obavijest o konstituiranju Savjeta mladih se objavljuje na mrežnim stranicama Grada Ivanić-Grada te u sredstvima javnog priopćavanja.

(6) Ako Savjet mladih u roku od 30 dana od dana objave rezultata izbora za članove Savjeta mladih ne izabere predsjednika Savjeta mladih, Gradsko vijeće će objaviti novi javni poziv za izbor članova Savjeta mladih.

1. DJELOKRUG I NAČIN RADA SAVJETA MLADIH

Članak 13.

U okviru svog djelokruga rada Savjet mladih:

* raspravlja o pitanjima značajnim za rad Savjeta mladih,
* raspravlja o pitanjima iz djelokruga rada Gradskog vijeća koji su od interesa za mlade,
* predlaže Gradskom vijeću donošenje odluka, programa i drugih akata od značenja za mlade i unaprjeđivanje položaja mladih,
* predlaže Gradskom vijeću raspravu o pojedinim pitanjima od značenja za mlade i unaprjeđivanje položaja mladih te način rješavanja pojedinih pitanja,
* sudjeluje u radu Gradskog vijeća prilikom donošenja odluka, mjera, programa i drugih akata od osobitog značenja za mlade i unaprjeđivanje položaja mladih davanjem mišljenja, prijedloga i preporuka o pitanjima i temama od interesa za mlade,
* sudjeluje u izradi, provedbi i praćenju provedbe lokalnih programa za mlade,
* daje pisana očitovanja i prijedloge nadležnim tijelima o potrebama i problemima mladih,
* predlaže donošenje programa za otklanjanje nastalih problema i poboljšanje položaja mladih,
* potiče informiranje mladih o svim pitanjima od značenja za mlade i unaprjeđivanje položaja mladih, međusobnu suradnju savjeta mladih te suradnju i razmjenu iskustava s organizacijama civilnog društva i odgovarajućim tijelima drugih zemalja,
* potiče mlade na aktivnu participaciju u lokalnoj zajednici te ih prema potrebi poziva na sjednice i uključuje u rad Savjeta mladih,
* predlaže i daje na odobravanje Gradskom vijeću program rada i financijski plan Savjeta mladih,
* potiče razvoj financijskog okvira provedbe politike za mlade i podrške razvoju organizacija mladih i za mlade,
* obavlja i druge savjetodavne poslove od interesa za mlade.

Članak 14.

(1) Savjet mladih održava redovite sjednice najmanje jednom svaka tri mjeseca, a po potrebi i češće.

(2) Sjednice Savjeta mladih saziva i njima predsjeda predsjednik Savjeta mladih.

(3) Predsjednik Savjeta mladih je dužan sazvati izvanrednu sjednicu Savjeta mladih na prijedlog najmanje 1/3 članova Savjeta mladih.

Članak 15.

(1) Savjet mladih može pravovaljano odlučivati ako je na sjednici nazočna većina članova.

(2) Savjet mladih donosi odluke većinom glasova nazočnih članova, osim ako ovom Odlukom i Zakonom nije drukčije određeno.

(3) Ako su prilikom odlučivanja glasovi podijeljeni na jednak broj glasova članova Savjeta mladih, odlučujući je glas predsjednika Savjeta mladih.

Članak 16.

(1) Savjet mladih predstavlja predsjednik Savjeta mladih.

(2) Predsjednik Savjeta mladih:

* saziva i vodi sjednice Savjeta mladih,
* predstavlja Savjet mladih prema Gradu Ivanić-Gradu i trećima,
* obavlja druge poslove sukladno odredbama Zakona, ove Odluke i poslovnika o radu Savjeta mladih.

(3) Ako je predsjednik Savjeta mladih iz opravdanih razloga odsutan ili spriječen obavljati svoje dužnosti, zamjenjuje ga njegov zamjenik.

Članak 17.

(1) Savjet mladih može osnovati stalne i povremene radne skupine za uža područja djelovanja te organizirati forume, tribine i radionice za pojedine dobne skupine mladih.

(2) U radu Savjeta mladih mogu sudjelovati, bez prava glasa, stručnjaci iz pojedinih područja vezanih za mlade i rad s mladima.

Članak 18.

(1) Način rada Savjeta mladih pobliže se uređuje poslovnikom o radu.

(2) Poslovnik o radu donosi se većinom glasova svih članova.

Članak 19.

(1) Savjet mladih donosi program rada i financijski plan za svaku kalendarsku godinu, većinom glasova svih članova.

(2) Programom iz stavka 1. ovoga članka utvrđuju se programske i druge aktivnosti važne za rad Savjeta mladih i poboljšanje položaja mladih, nositelji pojedinih aktivnosti te rokovi njihova izvršavanja.

(3) Program rada i financijski plan Savjeta mladih podnosi se na odobravanje Gradskom vijeću, najkasnije do 30. studenoga tekuće godine za sljedeću kalendarsku godinu.

(4) Godišnje izvješće o radu Savjeta mladih podnosi se Gradskom vijeću do 31. ožujka tekuće godine za prethodnu godinu te se dostavlja na znanje Gradonačelniku, odnosno upravnom odjelu Grada Ivanić-Grada nadležnom za društvene djelatnosti, koji ga objavljuje na mrežnim stranicama Grada Ivanić-Grada.

1. SREDSTVA ZA RAD SAVJETA MLADIH

Članak 20.

(1) Grad Ivanić-Grad osigurava financijska sredstva za rad Savjeta mladih, kao i prostor za održavanje sjednica Savjeta mladih.

(2) Financijska sredstva za rad Savjeta mladih osiguravaju se u proračunu Grada Ivanić-Grada na temelju odobrenog programa rada i financijskog plana Savjeta mladih.

(3) Članovi Savjeta mladih imaju pravo na naknadu za sudjelovanje na sjednicama Savjeta mladih.

(4) Naknada iz stavka 3. ovoga članka isplaćuje se po održanoj sjednici članovima Savjeta mladih koji su nazočili sjednici, u iznosu od 27,00 eura mjesečno neovisno o broju održanih sjednica u mjesecu.

(5) Članovi Savjeta mladih imaju pravo na naknadu troškova prijevoza za dolazak na sjednice Savjeta mladih u visini cijene pojedinačne karte javnog prijevoza, odnosno u visini 0,50 eura po prijeđenom kilometru pri čemu se udaljenost između mjesta u kojem se održava sjednica Savjeta mladih i mjesta u kojem osoba ima prebivalište utvrđuje prema planeru putovanja Hrvatskog autokluba kao najkraća ruta sa suvremenim kolničkim zastorom (asfaltom) na kojoj se ne plaća cestarina, kao i drugih putnih troškova neposredno vezanih uz rad u Savjetu mladih.

Članak 21.

Stručne i administrativne poslove za potrebe Savjeta mladih obavlja upravni odjel Grada Ivanić-Grada nadležan za društvene djelatnosti.

1. ODNOS SAVJETA MLADIH S GRADSKIM VIJEĆEM I GRADONAČELNIKOM

Članak 22.

(1) Gradsko vijeće dostavlja Savjetu mladih sve pozive i materijale za svoje sjednice, kao i zapisnike s održanih sjednica u istom roku kao i članovima Gradskog vijeća te na drugi prikladan način informira Savjet mladih o svim svojim aktivnostima.

(2) Predsjednik, zamjenik predsjednika ili drugi član Savjeta mladih kojeg Savjet mladih imenuje dužan je odazvati se pozivima na sjednice Gradskog vijeća, prisustvovati sjednicama s pravom sudjelovanja u raspravi, ali bez prava glasa te dostaviti svaki podatak ili izvještaj koji o pitanju iz njegova djelokruga zatraži Gradsko vijeće.

(3) Na prijedlog Savjeta mladih Gradsko vijeće će raspraviti pitanje od interesa za mlade na prvoj sljedećoj sjednici od dana dostave zahtjeva Savjeta mladih, pod uvjetom da je prijedlog podnesen najkasnije sedam dana prije dana održavanja sjednice Gradskog vijeća.

Članak 23.

(1) Predsjednik Gradskog vijeća po potrebi, a najmanje svakih šest mjeseci održava zajednički sastanak sa Savjetom mladih na koji po potrebi poziva i druge članove Gradskog vijeća i drugih tijela Grada Ivanić-Grada, a na kojem raspravljaju o svim pitanjima od interesa za mlade te o suradnji Gradskog vijeća i drugih tijela Grada Ivanić-Grada sa Savjetom mladih.

(2) Inicijativu za zajednički sastanak može pokrenuti i Savjet mladih.

(3) Na zajednički sastanak mogu biti pozvani i stručnjaci iz pojedinih područja vezanih za mlade i rad s mladima.

Članak 24.

(1) Gradonačelnik po potrebi, a najmanje svakih šest mjeseci održava zajednički sastanak sa Savjetom mladih, a na kojem raspravljaju o svim pitanjima od interesa za mlade te o suradnji Gradonačelnika i Savjeta mladih.

(2) Gradonačelnik svakih šest mjeseci pisanim putem obavještava Savjet mladih o svojim aktivnostima koje su od važnosti ili interesa za mlade.

1. SURADNJA SAVJETA MLADIH

Članak 25.

U cilju unaprjeđenja rada Savjet mladih može surađivati s drugim savjetima mladih i razvijati suradnju s organiziranim oblicima djelovanja mladih i neformalnim skupinama mladih u jedinicama lokalne, odnosno područne (regionalne) samouprave drugih zemalja te međunarodnim organizacijama.

1. PRIJELAZNE I ZAVRŠNE ODREDBE

Članak 26.

Danom stupanja na snagu ove Odluke prestaje važiti Odluka o osnivanju Savjeta mladih Grada Ivanić-Grada (Službeni glasnik Grada Ivanić-Grada, broj 10/14).

Članak 27.

Ova Odluka stupa na snagu osmoga dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_\_ 2025. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o osnivanju Savjeta mladih Grada Ivanić-Grada |
| **PRAVNI TEMELJ:** | Na temelju članka 6. Zakona o savjetima mladih (Narodne novine, broj 41/14, 83/23), članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22, 05/25) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

**I. Pravni temelj za donošenje Odluke**

Pravni temelj za donošenje ove Odluke su odredbe članka 6. Zakona o savjetima mladih (Narodne novine, broj 41/14, 83/23) koje propisuju kako se savjeti mladih osnivaju odlukom predstavničkih tijela jedinica lokalne, odnosno područne (regionalne) samouprave te članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22, 05/25) koje propisuju nadležnost Gradskog vijeća Grada Ivanić-Grada da donosi odluke i druge opće akte kojima se uređuju pitanja iz samoupravnog djelokruga Grada Ivanić-Grada.

**II. Ocjena stanja, osnovna pitanja koja se trebaju urediti i svrha koja se želi postići donošenjem Odluke**

Odredbom članka 6. stavka 3. Zakona o savjetima mladih je propisano kako odluka o osnivanju savjeta mladih mora sadržavati odredbe o:

* broju članova savjeta mladih,
* načinu izbora članova savjeta mladih,
* rokovima provedbe izbora za članove savjeta mladih,
* radnom tijelu predstavničkog tijela jedinice lokalne, odnosno područne (regionalne) samouprave koje provjerava valjanost kandidatura i izrađuje listu valjanih kandidatura,
* načinu utjecaja savjeta mladih na rad predstavničkog tijela u postupku donošenja odluka i drugih akata od neposrednog interesa za mlade i u vezi s mladima,
* načinu financiranja rada i programa savjeta mladih te osiguravanje prostornih i drugih uvjeta za rad savjeta mladih,
* pravu na naknadu za sudjelovanje na sjednicama savjeta mladih i naknadu troškova neposredno vezanih uz rad u savjetu mladih.

Gradsko vijeće Grada Ivanić-Grada je na 17. sjednici, održanoj dana 4. prosinca 2014. godine, donijelo Odluku o osnivanju Savjeta mladih Grada Ivanić-Grada (Službeni glasnik Grada Ivanić-Grada, broj 10/14) sukladno Zakonu o savjetima mladih (Narodne novine, broj 41/14). S obzirom na to da je 29. srpnja 2023. godine stupio na snagu Zakon o izmjenama i dopunama Zakona o savjetima mladih (Narodne novine, broj 83/23), potrebno je donijeti novu Odluku o osnivanju Savjeta mladih Grada Ivanić-Grada, usklađenu s odredbama Zakona o izmjenama i dopunama Zakona o savjetima mladih, kako bi se mogao provesti postupak izbora za članove Savjeta mladih Grada Ivanić-Grada.

**III. Ocjena sredstava potrebnih za provođenje Odluke**

Za provedbu ove Odluke potrebno je osigurati dodatna sredstva u proračunu Grada Ivanić-Grada.

**IV. Obrazloženje odredbi prijedloga Odluke**

**Člankom 1.** utvrđuje se predmet uređenja Odluke.

**Člankom 2.** utvrđuje se cilj osnivanja Savjeta mladih Grada Ivanić-Grada kao savjetodavnog tijela Grada Ivanić-Grada koje promiče i zagovara prava, potrebe i interese mladih na području Grada Ivanić-Grada.

**Člankom 3.** utvrđuje se pojam mladih u smislu Odluke.

**Člankom 4.** utvrđuje se rodna neutralnost izraza koji se koriste u tekstu Odluke.

**Člankom 5.** utvrđuje se sastav Savjeta mladih Grada Ivanić-Grada. Savjet mladih ima pet članova koje bira Gradsko vijeće Grada Ivanić-Grada na temelju pisanih i obrazloženih kandidatura za izbor članova Savjeta mladih pri čemu kandidati za izbor članova Savjeta mladih mogu biti osobe s prebivalištem ili boravištem na području Grada Ivanić-Grada u dobi od navršenih petnaest do navršenih trideset godina života.

**Člankom 6.** utvrđuje se način pokretanja postupka izbora članova Savjeta mladih Grada Ivanić-Grada objavom javnog poziva Gradskog vijeća Grada Ivanić-Grada za isticanje kandidatura za izbor članova Savjeta mladih.

**Člankom 7.** utvrđuju se ovlašteni predlagatelji kandidata za izbor članova Savjeta mladih Grada Ivanić-Grada.

**Člankom 8.** utvrđuje se način i postupak podnošenja prijedloga kandidata za izbor članova Savjeta mladih Grada Ivanić-Grada, radno tijelo Gradskog vijeća Grada Ivanić-Grada zaduženo za zaprimanje prijedloga kandidata za izbor članova Savjeta mladih, provjeru zadovoljavanja formalnih uvjeta kandidata i sastavljanje izvješća o provjeri formalnih uvjeta kandidata i popisa važećih kandidatura, sadržaj popisa važećih kandidatura i obveza objave popisa na mrežnim stranicama Grada Ivanić-Grada.

**Člankom 9.** utvrđuju se rokovi za sastavljanje izvješća o provjeri formalnih uvjeta kandidata i popisa važećih kandidatura te donošenje odluke o izboru članova Savjeta mladih Grada Ivanić-Grada.

**Člankom 10.** utvrđuje se način i postupak izbora članova Savjeta mladih Grada Ivanić-Grada.

**Člankom 11.** utvrđuje se trajanje mandata izabranih članova Savjeta mladih Grada Ivanić-Grada.

**Člankom 12.** utvrđuje se način i rok konstituiranja Savjeta mladih Grada Ivanić-Grada.

**Člankom 13.** utvrđuje se djelokrug rada Savjeta mladih Grada Ivanić-Grada.

**Člankom 14.** utvrđuje se način rada Savjeta mladih Grada Ivanić-Grada.

**Člankom 15.** utvrđuju se pretpostavke za pravovaljano odlučivanje Savjeta mladih Grada Ivanić-Grada i način donošenja odluka.

**Člankom 16.** utvrđuju se prava i obveze predsjednika Savjeta mladih Grada Ivanić-Grada.

**Člankom 17.** utvrđuje se mogućnost osnivanja stalnih i povremenih radnih skupina za uža područja djelovanja Savjeta mladih Grada Ivanić-Grada te organiziranja foruma, tribina i radionica, kao i sudjelovanja stručnjaka iz pojedinih područja vezanih za mlade i rad s mladima u radu Savjeta mladih Grada Ivanić-Grada.

**Člankom 18.** utvrđuje se predmet uređenja i način donošenja poslovnika o radu Savjeta mladih Grada Ivanić-Grada.

**Člankom 19.** utvrđuju se sadržaj, rok i način donošenja programa rada i financijskog plana Savjeta mladih Grada Ivanić-Grada te obveza i rok podnošenja Gradskom vijeću Grada Ivanić-Grada godišnjeg izvješća o radu Savjeta mladih Grada Ivanić-Grada.

**Člankom 20.** utvrđuje se obveza Grada Ivanić-Grada da u proračunu osigura sredstva za rad Savjeta mladih Grada Ivanić-Grada, kao i prostor za održavanje sjednica. Nadalje, utvrđuje se pravo članova Savjeta mladih Grada Ivanić-Grada na naknadu za sudjelovanje na sjednicama Savjeta mladih, pravo na naknadu troškova prijevoza za dolazak na sjednice Savjeta mladih, kao i drugih putnih troškova neposredno vezanih uz rad u Savjetu mladih, visina naknada te pretpostavke za ostvarivanje navedenih prava.

**Člankom 21.** utvrđuje se upravno tijelo Grada Ivanić-Grada koje obavlja stručne i administrativne poslove za potrebe Savjeta mladih Grada Ivanić-Grada.

**Člankom 22.** utvrđuje se način sudjelovanja članova Savjeta mladih Grada Ivanić-Grada u radu Gradskog vijeća Grada Ivanić-Grada te utjecaja na donošenje odluka Gradskog vijeća od interesa za mlade.

**Člankom 23.** utvrđuje se način suradnje Savjeta mladih Grada Ivanić-Grada i Gradskog vijeća Grada Ivanić-Grada.

**Člankom 24.** utvrđuje se način suradnje Savjeta mladih Grada Ivanić-Grada i Gradonačelnika Grada Ivanić-Grada.

**Člankom 25.** utvrđuje se mogućnost suradnje Savjeta mladih Grada Ivanić-Grada s drugim savjetima mladih u cilju unaprjeđenja rada te razvoja suradnje s organiziranim oblicima djelovanja mladih i neformalnim skupinama mladih.

**Člankom 26.** utvrđuje se da se važeća Odluka o osnivanju Savjeta mladih Grada Ivanić-Grada (Službeni glasnik Grada Ivanić-Grada, broj 10/2014) stavlja izvan snage danom stupanja na snagu ove Odluke.

**Člankom 27.** utvrđuje se obveza objave Odluke u Službenom glasniku Grada Ivanić-Grada i stupanje na snagu Odluke osmoga dana od dana objave.

Slijedom navedenoga, Gradskom vijeću Grada Ivanić-Grada predlaže se usvajanje ove Odluke.